Document ID: 32008D0407

KOMMISSIONENS BESLUTNING
af 2. juni 2008
om ændring af beslutning 2004/432/EF om godkendelse af overvågningsplaner for restkoncentrationer, som tredjelande har forelagt i henhold til Rådets direktiv 96/23/EF
(meddelt under nummer K(2008) 2297)
(EØS-relevant tekst)
(2008/407/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF (1), særlig artikel 29, stk. 1, fjerde afsnit, og artikel 29, stk. 2, og
ud fra følgende betragtninger:
(1)
Ved direktiv 96/23/EF er der fastsat kontrolforanstaltninger vedrørende de i bilag I til samme direktiv omhandlede stoffer og grupper af restkoncentrationer. I henhold til direktiv 96/23/EF er optagelse eller opretholdelse på de lister over tredjelande, hvorfra medlemsstaterne kan indføre dyr og primærprodukter af animalsk oprindelse, der er omfattet af direktivet, betinget af, at de pågældende tredjelande forelægger en plan med oplysninger om de garantier, de stiller med hensyn til overvågning af de grupper af restkoncentrationer og stoffer, der er omhandlet i samme direktiv.
(2)
Kommissionens beslutning 2004/432/EF af 29. april 2004 om godkendelse af overvågningsplaner for restkoncentrationer, som tredjelande har forelagt i henhold til Rådets direktiv 96/23/EF (2), indeholder en liste over de tredjelande, der har forelagt en overvågningsplan for restkoncentrationer med oplysninger om de garantier, de stiller med henblik på opfyldelse af direktivets bestemmelser.
(3)
Ny Kaledonien og Tanzania har forelagt Kommissionen overvågningsplaner for restkoncentrationer for dyr og produkter af animalsk oprindelse, der ikke for øjeblikket er opført i bilaget til beslutning 2004/432/EF. Evalueringen af disse planer og de supplerende oplysninger, Kommissionen har modtaget, viser, at de giver tilstrækkelige garantier for overvågningen af restkoncentrationer i de pågældende tredjelande for så vidt angår de anførte dyr og produkter. De pågældende dyr og produkter af animalsk oprindelse bør derfor optages for de pågældende tredjelande på listen i bilaget til beslutningen.
(4)
Costa Rica, som for øjeblikket ikke er opført på listen i bilaget til beslutning 2004/432/EF, har forelagt Kommissionen en overvågningsplan for restkoncentrationer for akvakulturprodukter. Evaluering af planen og de supplerende oplysninger, Kommissionen har modtaget, viser, at de giver tilstrækkelige garantier for overvågningen af restkoncentrationer i det pågældende tredjeland for så vidt angår akvakulturprodukter. Akvakulturprodukter bør derfor optages for Costa Rica på listen i bilaget til beslutningen.
(5)
Sydafrika fik slettet angivelserne vedrørende adskillige dyr og produkter af animalsk oprindelse i bilaget til beslutning 2004/432/EF, som ændret ved Kommissionens beslutning 2008/105/EF (3). Men efter at have givet vægtige garantier beholdt Sydafrika angivelserne vedrørende vildtlevende og opdrættet vildt, herunder strudsefugle. Selv om det pågældende tredjeland har fremlagt dokumentation for gennemførelsen af overvågningsplanen for restkoncentrationer 2007/2008 for strudsefugle, har det på ny undladt at fremlægge dokumentation for gennemførelsen af overvågningsplanerne vedrørende andet vildtlevende og opdrættet vildt end strudsefugle. Angivelserne vedrørende de pågældende dyr og produkter af animalsk oprindelse bør derfor slettes for Sydafrika på listen i bilaget til beslutningen.
(6)
Levnedsmiddel- og Veterinærkontoret har under et kontrolbesøg i Republikken Moldova påvist alvorlige mangler ved gennemførelsen af overvågningsplanen for restkoncentrationer for honning. Den relevante angivelse for Republikken Moldova bør derfor slettes på listen i bilaget til beslutningen. Myndighederne i det pågældende tredjeland er blevet orienteret i overensstemmelse hermed.
(7)
Der bør fastsættes en overgangsperiode for sendinger af dyr og produkter af animalsk oprindelse med oprindelse i Sydafrika og Republikken Moldova, der er afsendt fra de pågældende tredjelande med Fællesskabet som destination inden den dato, hvorfra denne beslutning finder anvendelse, således at den tid, det tager for dem at ankomme til Fællesskabet, er omfattet, og der undgås forstyrrelser af handelen.
(8)
Beslutning 2004/432/EF bør derfor ændres i overensstemmelse hermed.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilaget til beslutning 2004/432/EF erstattes af teksten i bilaget til nærværende beslutning.
Artikel 2
De ændringer på listen i bilaget til beslutning 2004/432/EF, der foretages ved nærværende beslutning, gælder ikke for sendinger af dyr og produkter af animalsk oprindelse fra Sydafrika og Republikken Moldova, for hvilke importøren af de pågældende dyr eller produkter kan godtgøre, at de var afsendt fra Sydafrika og Republikken Moldova og var på vej til Fællesskabet inden den dato, hvorfra nærværende beslutning finder anvendelse.
Artikel 3
Denne beslutning finder anvendelse fra den 1. juni 2008.
Artikel 4
Denne beslutning er rettet til medlemsstaterne.
Udfærdiget i Bruxelles, den 2. juni 2008.

Labels: 17
5
20
0
6